  Виталий Пронин - Бырим, Михай Михайлович, - ёросысь нюлэскасьёслэн но чорыгасьёслэн огазеяськонзылэн тӧроез Гондырев доры куалектыса юрттӥсез пыриз. - Вылӥ кузёмес воштӥллям.- Тодӥсько ини. Ӵапак со сярысь малпаса пукисько вал.- Таре ма каром?- Ма карод - таиныз но огъя кыл утчано, шедьтоно луоз, кызьы ке ик асьме пала берыктыны тыршоно.Огшаплы чалмылэмез бере Гондырев азьланьтӥз:- Давай нырысь-валысь тазьы лэсьтом: тон шоркаре ветлод, тодод, кыӵе-мар адями со, маин тунсыкъяське, ваньмон дырзэ кызьы ортчытъяны яратэ. Валаськод, дыр, аслэсьтыз эн юалляськы - ӟеч тодмоосызлэсь.- Валамон. Ку мыноно?- Быдэтскы но ӵуказе ик пот.- Ярам.Ыстэм мурт отын кык нунал улӥз. Берытскыса ивортӥз:- Выль кивалтӥсьмы бубизъя удмурт выжыысь, но асьме сямен уг вераськы. Ньыльдон сизьым аресъем. Кышноез бигер, кык нылпиоссы...- Соиз ӧвӧл кулэ, - юрттӥсьсэ Гондырев куспетӥ кариз. - Сямъёссэ вера, кызьы шутэтскыны яратэмзэ.- Сямыз зӥбыт. Вина уг юы.- Воксё-а?- Туж ӧжыт дыръя чиндысэн мактал гинэ веръялля, пе. Мурт кышноос, егит нылъёс котыртӥ гожеръямзэ адӟылэмзы ӧвӧл. Ваньмон дыръяз чорыганы яратэ. Ву дурын визнанэн уй-нунал но пукыны дась, пе.- Ага, туж умой, - шумпотӥз Гондырев. - Озьыен, огъя кыл шедьтом, дыр.Гондырев ӝоген ачиз шоркаре лобатӥз. Выль кивалтӥсеныз тодматскиз, маке-маке кенешем, юам-верам кариз но кошкон азяз ымнырзэ кепырась, дӥсьтӥсьтэм тус карыса, юаз:- Чорыганы уд яратӥське-а?- Чорыганы? - соизлэн синъёсыз ик чилектӥзы. - Малы ке-а?- Туэ милям чорыг ӟеч шеде. Али пая зыгатэ.- О! - шумпотӥз кивалтӥсь.- Оло, пӧй, ветлысалды? Дыр шедьтоды ке.- Ветлыны урод ӧй луысал, тӥ палан чорыгалляме ӧвӧл на.- Иське, ку быгатоды?- Вуоно шутэтскон нуналъёсы ик пӧрмоз, дыр, кӧснуналэ.- Яралоз. Озьыен, ми витём, дасяськом, - лӧптӥз Гондырев.- Мар дасяськонэз?- Паялы одно пӧет дасяно ук.- Соиз озьы, - пальышаз кивалтӥсь.Пӧйшурасьёслэн но чорыгасьёслэн ёросысь йырзы городысь бурдъяськыса бертӥз. «Сё, - шумпотэменыз киоссэ посэ, - мед гинэ лыктоз, одно кылмы тупалоз, таиз но монэ бурд улаз кутоз. Озьы бере, улонэ азьланяз но майбыр, шулдыр ӧръяськоз».Гондыревлэн табере вань ужез, вань сюлмаськонэз - куно пумитаны дасяськон. Котькуд ласянь малпаське со сярысь, ваньзэ лыдъя-чота, эскере-чакла. Матысь адямиоссэ люкаса, бератаз шуиз:- Франциын дасям коньяк шедьтоно.- Уг ю, лэся, - кин ке куаразэ поттӥз.- Сьӧраз келялом салам. Ачиз ке ӧз ю, дораз лыктэм-пыремъёсты куноятоз. Со сяна, сӥль дасяно. Одӥгзэ койыкез яке кыр парсез ыбоно.- Пӧйшурантэм дыре-а? - нош ик кыл висказ чуртнаськизы.- Мар асьмелы пӧйшурантэм дыр? Кин-о татын кузё? Асьмеос, лэся, ук. Нош самой кулэез - лыктон азяз кык-куинь ведра пая калтоно. Одӥг ведра шальк-шальк чеберъёссэ нимаз быръёно. Соосты визнакуз куриказ дэмӟытъялом. Аквалангистъёслэн кружокысьтызы одӥгеныз адямиен вераськи ини.- Компартилэн азьло секретарьёсызлы музэн-а? - валатскизы кылзӥсьёсыз.- Бен, - меӵак вераз Гондырев. - Сотэк адямилэсь мылкыдзэ уд веськаты. Асьме дорысь ӟеч малпанъёсын мед кошкоз.Ваньзы мынектӥзы.Дыр ӝог ортче, кивалтӥсьлэн лыктон нуналыз но вуиз. Сое огшоры - нокыӵе данъёстэк, чеберъяськонъёстэк - пумитазы. Бӧрысь, кошкыкуз, пе, сӥё-данэн, кузьымъёсын келялом. Кунозылэн куремезъя пумен сое шур дуре нуизы.- Татын шедьыны кулэ, пӧетлы пӧзьтэм сезьы пазямы, - шуиз Гондырев.- Калтыртӥсьёс, люкетӥсьёс медаз луэ вылэм, - котырак эскериськиз куно. - Огнам, шып пукыны яратӥсько.- Кин татӥ ветлоз? Ми но палэнын, тӥни отысь кожын, нуназе азелы чорыг лым пӧзьтом, - возьматӥз Гондырев.Куно интыяськиз. Визнанзэ чӧлтӥз но соку ик кикурлэсь паськыт паяез ӝутӥз. «О!» - чылкак паймиз городысь лыктэм мурт. Шумпотэменыз визнанзэ выльысь чаляк чӧлтыны дыртӥз. Таяз учыре но собыдӟаез ик сюриз. Кыкез бӧрсьы - куинетӥез. Поттылэ но поттылэ. Визнанзэ куштыса, кема уг возьма - пукы тюак вые. Олома куспын ӝыны ведралэсь уно одӥг кадесь ыльыс, чебер паяосты кыскиз. Лыктэм адямилэн мылкыдыз воксё лӧптӥз, улытозяз, оло, такем удалтылэмез ӧй вал на. Усто инты бырйыны быгатэмез понна пӧйшурасьёслэн но чорыгасьёслэн ёрос кивалтӥсьсылы кызьы тау карыны ик уг вала. Нош Гондырев сое лушкем чакласа улэ, понназ серекъя: «Ми дорын пая ӟеч ведь зыгатэ? Шумпотэменыд ымыд куака тэрымон усьтӥськемын кадь».Соиз зэмзэ сокем лӧптэмын - мукет малпаськыны тодаз но уг лыкты. Ассэ ик вунэтӥз кадь со, котырысьтыз улослэсь, инкуазьлэсь чеберзэ, шулдырзэ но уг анла ни, акылес нымы-кибыосты но уг шӧдылы - визнанзэ гинэ ӝоггес чӧлтыны дыртэ. Тазьы дыртӥд-вуттӥд выронъяз огполаз чабкиськиз: «Э, курикам нумыр но ӧй быртты ук!» Визнанзэ ӝотак берлань ӝутӥз. Сиез кӧня ке сётскиз но кытчы ке дэмӟиз. Кыске, кыске - курик уг мозмы. Нош сиез зугыр выре. Шӧдӥське, отын луло маке. Соиз гинэ валантэм: малы со уллань но, выллань но уг кариськы, интыяз возиське? Чорыгась визнанзэ кужмогес золтӥз. Соку гинэ соиз каньылля ӝутскыны ӧдъяз. Куриказ азьлолэсь но бадӟым чорыг сюриз кожаса, сачоксэ кутэ вал ини - со вакыт, чорыг интые, ву вылэ адями ки мычиськиз. Собере кыкетӥез. Чорыгась копак шулӟектӥз, визнанэз ик киысьтыз усиз. Шӧгектэм кадь луэменыз вырӟыса но ӧз быдты - вуысь акваланген адями ӝутскиз. Визнан курик солэн кияз капырскем вылэм.- К-кин-о тон? - дэймем чорыгась куаразэ мырдэм поттӥз.- Аквалангист, - йырысьтыз масказэ басьтыса, вазиз соиз. Киысьтыз бышкалскем курикез мозмытыны выронъяз будэтӥз: - Умойтэме сюрыны шедьтӥ.Визнан курик, небыт интыяз кемдыса, пырак шакасозяз мертчиськем. Аквалангистлэн сое нокызьы поттэмез уг луы.«Таид ву улысен но куриклэсь мозмытскыны вырем уга, - ятвылтӥз чорыгась. - Тӥни малы визнан си ӟугыраса улӥз». Аквалангистэз ӧтиз:- Ярдуре пот, татысен басьтом.Соиз кылзӥськиз. Озьы но тазьы курикез ишкалтӥзы. Вуысь потэм мурт берлань зымыны дасяське вал ини - визнась сое алӥз:- Кытчы тон - азоз киыд. Мынам аптечкае вань, бинём.Со чаляк автомашинаез доры бызиз, нош аквалангист бышкалскылэм кизэ каньылэн гинэ уллань-выллань сэзъяса сылэ. Адӟиське, висе, кужектэ соиз.Биньылэмзы бере мискиньлэн киыз буйгаз, шӧдске, чорыгась вӧзы вӧт-вӧт пуксиз.- Табере чорыгъёсты кышкатӥд, дыр, ай тон, - пыкылытэк-маратэк гинэ вазиз городысь лыктэм адями.- Ӧвӧл татын чорыгез, - шуиз соиз.- Кызьы ӧвӧл? Нош тани таос? - паяосыз шоры возьматӥз куно.Визнасьлэсь ӟеч мылкыдо, муртъёсты гажась сямо луэмзэ шӧдыса, аквалангист ваньзэ шарае поттоно кариськиз:- Мон соосты курикады дэмӟытъяй.- Тон?! Малы?- Гондырев озьы косӥз.Лыктэм адями вераны луонтэм паймиз. Аквалангист шоры оскытэк учке.- Уд оскиське-а? - пальышаз соиз. - Возьмато ай тани.Со масказэ чаляк йыраз бырттӥз но вуэ зымиз. Кема ик ӧз пыра - сеткаен чорыг поттӥз. Ӵапак визнанэн кутылэмъёс кадесь.- Тамындаез кылиз на вал - визнандэс малпамтэ шорысь ӝутэменыды пӧяськыны шеди.- Нош мон бадӟым пая сюриз кожай вал, - лыктэм куно пальпотэм тус кариськылӥз но выльысь кунэрскиз: - Малы кулэ вал таӵе пӧртмаськон?- Гондыревлэн пыриськемез, тӥледды ас палаз берыктэмез потӥз. Со гинэ ӧвӧл ай, мылкыддэс ӝутон-бурдъян, ас сярысьтыз ӟеч малпанъёс кылдытон вылысь тӥледлы выль сӥль но дасяз - алигес койыкез ыбизы.- Гужем куазен-а?- А мар солы гужем яке тол - татын ачиз кузё. Весяк озьы дауртыса улэ, таӵе амалэн вань кивалтӥсьёслэсь йырзэс берыктэ, соосын огъя кыл чаль шедьтэ. Соин ик оскем ужзэ йӧнала уг ке но быдэсъя, законъёсты тӥя ке но, ужысьтыз туздырыны нокинлэн киыз уг ӝутскы.Шоркарысь лыктэм кивалтӥсь аквалангистлэсь мадемзэ кылзӥз, кылзӥз но, пал кыл вератэк, вань чорыгзэ шуре кисьтӥз. Ачиз сэрытак визнан котырзэ октӥз, машинаяз пуксиз но, берзэ учкылытэк, шур дурысь кӧчиз. Визнам интыяз, ву вылын, лулзы потыны вуэм паяос гинэ, шунды шорын чиляса, кылизы.Константин Емельянов.  